Súradnice: 42°8′55″S 24°45′6″V﻿ / ﻿42,14861°S 24,75167°V﻿ / 42.14861; 24.75167

**Lekáreň „Hippokrates"** (bulh. Аптека „Хипократ" – *Apteka „Hipokrat"*) je meštiansky dom s lekárňou z druhej polovice 19. storočia, nachádzajúci sa v centrálnej časti mesta Plovdiv v Plovdivskej oblasti v južnom Bulharsku.

Iné názvy
---------

Budova je známa aj pod názvami **Dom dr. Sotira Antoniadiho** (bulh. Къща на д-р Сотир Антониади – *Kăšta na d-r Sotir Antoniadi*), **Dom s lekárňou dr. Sotira Antoniadiho** (bulh. Къща с аптека на д-р Сотир Антониади – *Kăšta s apteka na d-r Sotir Antoniadi*), **Stará lekáreň „Hippokrates"** (bulh. Старинна аптека „Хипократ" – *Starinna apteka „Hipokrat"*), **Lekáreň-múzeum „Hippokrates"** (bulh. Аптека-музей „Хипократ" – *Apteka-muzej „Hipokrat"*), **Antoniadiho dom** (bulh. Къща „Антониади" – *Kăšta „Antoniadi"*), alebo **Múzejná lekáreň „Hippokrates"** (bulh. Музейна аптека „Хипократ" – *Muzejna apteka „Hipokrat"*).

Lokalita
--------

Danovov dom leží v centrálnej časti mesta Plovdiv v hraniciach architektonicko-historickej rezervácie Starý Plovdiv na ulici „Săborna" (bulh. улица „Съборна") č. 16.

Dejiny a súčasnosť
------------------

Dom bol postavený v roku 1872 pre potreby Sotira Antoniadiho, prominentného predstaviteľa plovdivskej gréckej komunity a jedného z prvých diplomovaných lekárov v Plovdive v období pred oslobodením Bulharska.

Budova fungovala ako lekáreň v rokoch 1872 – 1947. Múzejná expozícia bola v budove otvorená 18. septembra 1981.

Charakteristika
---------------

Dom je neveľká dvojposchodová obrodenecká budova plovdivského typu. Napriek malej veľkosti je budova pomerne masívna. Typovo patrí dom k asymetricky usporiadaným budovám.

Prízemná časť budovy bola využívaná ako lekáreň, prvé poschodie sa využívalo ako obytná časť. Do prízemnej, lekárenskej, časti budovy vedie vchod priamo z ulice, do obytnej časti budovy sa vchádza z dvora. Vonkajšia fasáda budovy pri pohľade z ulice „Săborna" je zdobená reliéfmi, ktoré predstavujú boha lekárstva Asklépia, bohyňu zdravia Hygieiu a antického lekára Hippokrata.

Do miestnosti lekárne sa vchádza z predsiene cez presklené dvere. Tri zo štyroch stien miestnosti lekárne sú obložené dreveným obkladom vyzdobeným drevorezbou, ktorý bol do domu za týmto účelom privezený na konci 19. storočia z Viedne. Na prvom poschodí sa okrem obytnej časti nachádzala malá čakáreň, kabinet slúžiaci ako knižnica, ako aj malý sklad. Stropy miestností sú maľované a bohato dekorované. Ako dekorácie sa objavujú maľované rozety a rastlinné motívy.

Múzejná expozícia
-----------------

Ide o bohatú expozíciu venovanú dejinám farmácie v Plovdive a v Plovdivskom kraji. Je jedinou múzejnou expozíciou svojho druhu na území Bulharska. Predstavuje farmáciu v časovom období od Bulharského národného obrodenia do začiatku 20. storočia.

V prízemnej časti budovy je replika dobovej lekárne z obdobia bulharského obrodenia. Na policiach je vystavené veľké množstvo dobových liekov, preparátov a rôznych nádob na lieky. Väčšina z nich bola privezená z Viedne a Berlína. Súčasťou zbierky je aj sada tzv. cárskych nádob na lieky a preparáty. Tieto nádoby boli vyrobené v Berlíne v roku 1890 a sú zdobené špecifickou výzdobou označujúcou, že nádoby sú určené na lieky pre príslušníkov cárskej rodiny. Vlastníctvo týchto nádob označuje privilégium vyrábať a podávať liečivá členom cárskej rodiny, pričom toto privilégium mala v každom meste vždy len jedna lekáreň. V miestnosti lekárne sa nachádza aj do súčasnosti funkčná kasa, ktorá pochádza z roku 1903.

Na prvom poschodí sa nachádza malá čakáreň z ktorej sa vchádza do kabinetu s bohatým výberom farmaceutickej literatúry. Medzi najvzácnejšie predmety zbierky tu patrí spis „Lekarstvenik" (bulh. „Лекарственик", doslova *„Lekárnik"*) od Neofita Rilského vydaný v roku 1846, v Bukurešti ako aj veľa lekárnických spisov zo začiatku 19. storočia vydaných vo francúzskom, nemeckom, ruskom a českom jazyku.

V miestnosti, ktorá slúžila v minulosti ako sklad sa nachádzajú predovšetkým dobové inštrumenty, napríklad rôzne váhy a závažia, banky, skúmavky, liehové variče, mikroskopy.

Galéria
-------

* celkový pohľad na areál domu z juhozápaducelkový pohľad na areál domu z juhozápadu
* celkový pohľad na budovu zo severucelkový pohľad na budovu zo severu
* celkový pohľad na budovu z juhucelkový pohľad na budovu z juhu
* pohľad na severovýchodnú fasádu budovypohľad na severovýchodnú fasádu budovy
* pohľad na severozápadnú fasádu budovypohľad na severozápadnú fasádu budovy
* pohľad na časť hlavnej fasády s vchodom do lekárnepohľad na časť hlavnej fasády s vchodom do lekárne
* pohľad na časť hlavnej fasády s reliéfmipohľad na časť hlavnej fasády s reliéfmi
* detail z hlavnej fasádydetail z hlavnej fasády
* detail z hlavnej fasádydetail z hlavnej fasády
* detail z hlavnej fasádydetail z hlavnej fasády
* spodná časť severozápadnej hlavnej fasádyspodná časť severozápadnej hlavnej fasády
* detailný pohľad na vchod do dvoradetailný pohľad na vchod do dvora
* detail medailónu zobrazujúci Hippokratadetail medailónu zobrazujúci Hippokrata
* detail medailónu zobrazujúci Asklépiadetail medailónu zobrazujúci Asklépia
* opisná ceduľaopisná ceduľa

Referencie
----------

1. 1 2 3 4 5 6 7 8 9 10 11 12 13 14 15 16 17 18 19 20 21  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 526. (po bulharsky)
2. 1 2  NOW, Plovdiv. *Аптека "Хипократ" - уникално бижу в сърцето на Стария Пловдив* [online]. plovdivnow.bg, 2020-07-11, [cit. 2022-08-27]. Dostupné online.
3. 1 2 3 4 5 6 7 8 9 10 11 12 13 14 15 16 17 18  PIŽEV, Aleksandăr. Starijat Plovdiv. Varna : Izdatelstvo "Slavena". 48 s. ISBN 9545793368. S. 34 – 35. (po bulharsky)
4. 1 2 3 4 5 6 7 8 9 10 11 12 13 14 15 16  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 24 – 25. (po bulharsky)
5. 1 2 3 4 5 6  PLOVDIV, Visit. *Музейна аптека „Хипократ"* [online]. visitplovdiv.com, [cit. 2022-08-27]. Dostupné online.
6. 1 2 3 4   *Стар град | Музейна аптека Хипократ* [online]. oldplovdiv.bg, [cit. 2022-08-27]. Dostupné online.
7. 1 2   *Lost in Plovdiv* [online]. lostinplovdiv.com, [cit. 2022-08-27]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Lekáreň Hippokrates (Plovdiv)**